Twee in hof ná ma voor kind vermoor isBianca Parsons. Foto: Facebook Twee verdagtes het Woensdag in die Durban-landdroshof verskyn op aanklag van moord in verband met die skietdood van Bianca Parsons (33) verlede maand. Die saak teen Darryl Muttisson (33) en Christopher Houston (26) is tot 7 Maart uitgestel wanneer hulle na verwagting om borgtog sal aansoek doen. “Die verdagtes is op 26 Februarie in hegtenis geneem en ŉ pistool en ammunisie is in een van die verdagtes se besit gevind. Die vuurwapen is vir ballistiese toetse gestuur om vas te stel of dit vir die moord gebruik is,” het lt.kol. Thulani Zwane, woordvoerder van die polisie, gesê. Maroela Media het vroeër berig Parsons is die aand van 24 Februarie ten aanskoue van haar driejarige dogtertjie doodgeskiet. Sy en haar dogtertjie het in hul motor gesit by ŉ Engen-vulstasie in Wentworth terwyl haar man, Orson, in die vulstasie se kafee was. Orson het skote gehoor en toe hy buite kom, het hy gesien sy vrou is geskiet. Sy is glo uit die motor getrek voor sy twee keer in die bolyf geskiet is. Garrith Jamieson, woordvoerder van Rescue Care, het vroeër gesê die kind is ongedeerd in die motor gevind. “Toe ons paramedici by die toneel opdaag, het hulle die ma aangetref waar sy op die grond lê. Sy het omvattende beserings opgedoen. Daar was niks wat paramedici vir haar kon doen nie en sy is op die toneel dood verklaar,” het Jamieson gesê. ŉ Saak van moord is deur die Wentworth-polisiestasie aanhangig gemaak. Genl.maj. Bheki Langa het die polisiebeampte geloof vir die flink optrede. “Ons sal seker maak dat ons genoeg bewyse bymekaarmaak en ŉ deeglik voorbereide dossier na die hof stuur sodat ŉ vervolging onvermydelik is.”